钦定古今图书集成/明伦汇编/家范典/第053卷 > 《汇苑》 > 《姤卦》
## 钦定古今图书集成/明伦汇编/家范典/第053卷 > 《汇苑》 > 《姤卦》

《姤》：女壮，勿用取女。

〈程传〉一阴始生，自是而长，渐以盛大，是女之将长壮也。阴长则阳消，女壮则男弱，故戒勿用取如是之女。“取女”者，欲其柔和顺从，以成家道。《姤》乃方进之阴，渐壮而敌阳者，是以不可取也。女渐壮则失男女之正，家道败矣。《姤》虽一阴甚微，然有渐壮之道，所以戒也。〈本义〉“姤”，遇也。决尽则为纯《干》。四月之卦，至姤然后一阴可见，而为五月之卦。以其本非所望，而卒然值之，如不期而遇者，故为“遇。”遇已非正，又一阴而遇五阳，则女德不贞，而壮之甚也。取以自配，必害乎阳，故其象占如此。